ಮಕ್ಕಳ ಇಷ್ಟದ ಸಿಹಿ ಸಿಹಿ ಬಾಳೆಹಣ್ಣಿನ ದೋಸೆ ರೆಸಿಪಿ

ಪುಟ್ಟ ಮಕ್ಕಳು ಯಾವಾಗಲೂ ಸಿಹಿ ಸಿಹಿಯಾದ ತಿಂಡಿಗಳಿಗೆ ಹಠ ಹಿಡಿಯುತ್ತಾರೆ. ಸಾಮಾನ್ಯ ಅಡುಗೆಗಳನ್ನು ತಳ್ಳಿ ತಮಗೆ ಪುಟ್ಟ ಪುಟ್ಟ ದೋಸೆ, ಇಡ್ಲಿಗಳನ್ನು ಮಾಡಿ ಕೊಡುವಂತೆ ಕೇಳುತ್ತಾರೆ. ಮಕ್ಕಳನ್ನು ಸಮಾಧಾನಪಡಿಸೋದು ಪ್ರತಿಯೊಬ್ಬ ಪೋಷಕರಿಗೂ ಸವಾಲು. ಮಕ್ಕಳಿಗೆಂದೇ ವಿಶೇಷ ಆಹಾರ ತಯಾರಿಸೋದು ಅಮ್ಮಂದಿರಿಗೂ ಕಷ್ಟ. ಈ ಪುಟ್ಟ ಮಕ್ಕಳಿಗಾಗಿ ನಾವಿದು ಸಿಂಪಲ್ ರೆಸಿಪಿಯೊಂದನ್ನು ಹೇಳಿಕೊಡುತ್ತೇವೆ. ನಾವು ಸಾಮಾನ್ಯವಾಗಿ ಮಾಡೋ ದೋಸೆ ಹಿಟ್ಟನ್ನೇ ಬಳಸಿ ಸಿಹಿ ಸಿಹಿಯಾದ ಬಾಳೆಹಣ್ಣಿನ ಪುಟ್ಟ ಪುಟ್ಟ ದೋಸೆಗಳನ್ನು ಮಾಡಿದರೆ ಮಕ್ಕಳು ಇಷ್ಟಪಟ್ಟು ಸವಿಯುತ್ತಾರೆ.

ಬೇಕಾಗುವ ಪದಾರ್ಥಗಳು:
ರೆಡಿಮೇಡ್ ದೋಸೆ ಹಿಟ್ಟು – ಅರ್ಧ ಕಪ್ (ಮನೆಯಲ್ಲಿ ಮಾಡಿದ ಸಾಮಾನ್ಯ ದೋಸೆ ಹಿಟ್ಟನ್ನೂ ಬಳಸಬಹುದು)
ಕಿವುಚಿದ ಬಾಳೆಹಣ್ಣು – ಅರ್ಧ ಕಪ್
ಸಕ್ಕರೆ – 2 ಟೀಸ್ಪೂನ್
ತುಪ್ಪ ಅಥವಾ ಬೆಣ್ಣೆ – ದೋಸೆ ಕಾಯಿಸಲು ಬೇಕಾಗುವಷ್ಟು ಇದನ್ನೂ ಓದಿ: ಟ್ರೈ ಮಾಡಿ ಕ್ರಿಸ್ಪಿ ಪೋಹಾ ಕಟ್ಲೆಟ್..

ಮಾಡುವ ವಿಧಾನ:
* ಮೊದಲಿಗೆ ದೋಸೆ ಹಿಟ್ಟಿಗೆ ಕಿವುಚಿದ ಬಾಳೆಹಣ್ಣು ಹಾಗೂ ಸಕ್ಕರೆ ಸೇರಿಸಿ ಚೆನ್ನಾಗಿ ಮಿಶ್ರಣ ಮಾಡಿ.
* ರುಚಿ ಹಾಗೂ ಸ್ಥಿರತೆ ನೋಡಿಕೊಂಡು ಉಪ್ಪು ಹಾಗೂ ನೀರನ್ನು ಸೇರಿಸಿಕೊಳ್ಳಬಹುದು.
* ಈಗ ದೋಸೆಯ ತವಾವನ್ನು ಬಿಸಿ ಮಾಡಿ, 1 ಟೀಸ್ಪೂನ್‌ನಷ್ಟು ತುಪ್ಪ ಅಥವಾ ಬೆಣ್ಣೆಯನ್ನು ಸವರಿ.
* ಅದರ ಮೇಲೆ ಪುಟ್ಟ ಪುಟ್ಟ ದೋಸೆಗಳನ್ನು ಹರಡಿಕೊಳ್ಳಿ ಹಾಗೂ ಸ್ವಲ್ಪ ಸ್ವಲ್ಪವೇ ಬೆಣ್ಣೆ ಅಥವಾ ತುಪ್ಪವನ್ನು ಹಾಕಿ.
* ಕಾವಲಿ ಮುಚ್ಚಿ, ಮಧ್ಯಮ ಉರಿಯಲ್ಲಿ ದೋಸೆಗಳನ್ನು 1-2 ನಿಮಿಷ ಬೇಯಿಸಿಕೊಳ್ಳಿ.
* ದೋಸೆಗಳನ್ನು ಮಗುಚಿ ಹಾಕಿ ಮತ್ತೆ 1 ನಿಮಿಷ ಬೇಯಿಸಿಕೊಳ್ಳಿ.
* ಇದೀಗ ಮಕ್ಕಳ ಫೇವ್ರೆಟ್ ಸಿಹಿ ಸಿಹಿ ಬಾಳೆಹಣ್ಣಿನ ದೋಸೆ ತಯಾರಾಗಿದ್ದು, ಬಿಸಿ ಬಿಸಿಯಾಗಿ ಸವಿಯಲು ನೀಡಿ. ಇದನ್ನೂ ಓದಿ: ಬಾದಾಮಿ ಹಿಟ್ಟು ಬಳಸಿ ಮಾಡಿ ಟೇಸ್ಟಿ ಪ್ಯಾನ್ ಕೇಕ್